Virallinen lehti nro C 134 , 30/04/1998 s. 0015



KIRJALLINEN KYSYMYS E-2652/97 komissiolle esittäjä(t): Giacomo Santini (UPE), Claudio Azzolini (UPE) ja Guido Viceconte (UPE) (1. syyskuuta 1997) Aihe: UNIONCOOP:n maksukyvyttömyys Tavoitteen 1 useita alueita koskevan toimenpideohjelman täytäntöönpanossa Lukuisat maatilat Etelä-Italiassa ovat jo jonkin aikaa olleet hyvin vaikeassa asemassa, koska niillä on saatavia useiden miljardien arvosta, sen jälkeen kun ne ovat toteuttaneet tuotannon kehittämistoimenpiteitä, joihin piti saada tukea yhteisön rahoituksesta. Kyseiset maatilat osallistuivat toimenpideohjelmaan Etelä-Italian alueelle tyypillisen tuotannon parantamiseksi ja vaihtoehtoisen viljelyn kehittämiseksi, jonka toteuttaminen sisältyi Tavoitteen 1 useita alueita koskevaan toimenpideohjelmaan, jonka Euroopan unionin komissio oli hyväksynyt marraskuun 29. päivänä 1991 päätöksellä N:ro 91 IT06005 asetuksen ETY 2052/88 mukaisesti ((EYVL L 185, 15.7.1988, s. 9.)). Tämän asiaan sovellettavan oikeudellisen kehyksen mukaisesti maatilat olivat edunsaajakohteina alaohjelmassa 1, toimenpiteessä N:ro 2 määritellyille toiminnoille, jotka koskivat viljelyn uudelleen suuntaamisen keinoin toteutettavia laadun parantamiseen tähtääviä toimenpiteitä. Kyseisen ohjelman täytäntöönpanijaksi valittiin taloudellinen yhteenliittymä UNIONCOOP Soc. Coop. a.r.l. - alueellinen taloudellinen yhteenliittymä osuustoiminnan edistämiseksi ja maataloustuotteiden tuomiseksi markkinoille - Italian maatalousministeriön 29.9.1992 antaman säädöksen N:ro 1716 ja sen 7.10.1993 antaman säädöksen N:ro 486 mukaisesti. Kyseisten säädösten edellytysten mukaisesti UNIONCOOP ilmoitti sen haltuun uskottujen julkisten varojen asianmukaisen käytön takaajaksi, paikallisen talouden kehittämiseen erikoistuneen rahoituslaitoksen FIS.VI.spa:n (Istituto finanziario per lo sviluppo delle economie locali). Maksettuaan aluksi ensimmäisen suorituksen ennakkomaksuista edunsaajina oleville maatiloille UNIONCOOP ei enää ole maksanut osasuorituksia eikä loppusaldoa tukien summasta, vaikka sillä oli hallussaan asiakirjat, joista kävi ilmi, että hankkeet oli toteutettu edellytysten mukaisesti; suurin osa hankkeista oli saatettu päätökseen vuoden 1996 ensimmäisen puoliskon aikana. Tämän tyrmistyttävän tapauksen tultua ministeriön tietoon se antoi lopulta 20.1.1997 UNIONCOOP:lle varoituksen siitä, että tämän olisi 30 päivän kuluessa toteutettava ajoissa ja yksityiskohtaisesti toimenpiteet maatalousyritysten oikeutettuihin vaatimuksiin vastaamiseksi, tämän jälkeen ministeriö antoi 13.6.1997 määräyksen hallinnollisen ja kirjanpidollisen lisäselvityksen aloittamisesta, jotta myöhemmin mahdollisesti voitaisiin vastata edunsaajien saamisia koskeviin vaatimuksiin. Tässä epänormaalissa tilanteessa yli vuosi on jo kulunut eivätkä maatalousyritykset ole vieläkään saaneet takeita siitä, että ne varmuudella saisivat erät, jotka ohjelman täytäntöönpanija on niille velkaa, eikä tietoa siitä, milloin nämä erät maksettaisiin. Näistä syistä esitän seuraavat kysymykset: - Mitä konkreettisia toimenpiteitä komissio valvonnan harjoittajana parhaillaan asiassa toteuttaa tai on jo toteuttanut palauttaakseen ohjelman täytäntöönpanijan toiminnan lainmukaiseksi? - Mitkä syyt ovat olleet esteenä sille, että komissio ei ole aloittanut pakkokeinojen soveltamista takaajaa (FIS.VI.spa) kohtaan, ottaen huomioon, että kyseessä on ilmeinen tapaus, jossa ohjelman täytäntöönpanija ei ole täyttänyt velvoitteitaan? - Mitä summia on yhteisön rahoituksena maksettu ohjelman täytäntöönpanijana toimimisen perusteella UNIONCOOP:lle ja mitä summia komission tiedon mukaan ministeriöllä on edelleen tosiasiallisesti käytettävissään? Komission jäsenen Franz Fischlerin komission puolesta antama vastaus (9. lokakuuta 1997) Komissiolla ei ole erityistä valtaa käyttää pakkokeinoja takaajaan (FIS.VI.spa) nähden mutta komissio on tietoinen siitä, että maatalouspolitiikasta vastaava ministeriö on jo aloittanut tarvittavat toimenpiteet toimivaltaisten viranomaisten kanssa (Avvocatura Generale dello Stato) tilanteen selvittämiseksi. Itse asiassa sama ministeriö seuraa ja valvoo Unioncoopin toimintaa tavoitteen 1 mukaisen useita alueita koskevan toimenpideohjelman osan toteuttamisesta vastaavana elimenä kaudella 1991 - 1993. Ministeriön saamien maatalouspolitiikkaa koskevien tietojen mukaisesti sekä toteutettujen investointien (collaudo) ja tarkastettujen kulujen perusteella Unioncoop on saanut toimivaltaansa kuuluvien toimenpiteiden toteuttamiseksi kyseiseltä ministeriöltä 43 830 miljardia liiraa (noin 22,75 miljoonaa ecua) julkista tukea varten eli 93,8 prosenttia julkisen rahoituksen kokonaismäärästä. Loppusumma voidaan maksaa sen jälkeen, kun komissio on tutkinut loppusuoritusta koskevan pyynnön. Alaohjelman 1 toimenpiteen N:ro 2 (lajikkeen tuotantosuunnan muuttaminen) yhteydessä on huomattava, että Unioncoop on maksanut ainoastaan 43,2 prosenttia eli 6 798 miljardia liiraa (noin 3,52 miljoonaa ecua) julkista tukea lopullisille tuensaajille. Näin ollen maksettavana on vielä 8 913 miljardia liiraa (noin 4,62 miljoonaa ecua) eli 56,8 prosenttia tähän toimenpiteeseen varatusta kokonaismäärästä. Komissio on tietoinen siitä, että tilanne on hankala maanviljelijöille, jotka ovat toimineet hyvässä uskossa. Myös komission toteuttaman koko ohjelman yleisen valvonnan yhteydessä tarkastellaan ohjelman rahoituksen loppuun saattamista yhteisön tasolla, mihin liittyen ministeriö on jo esittänyt loppusummaa koskevan pyynnön. Näin ollen komissio yhdessä maatalouspolitiikasta vastaavan ministeriön kanssa ottaa huomioon kaikki soveliaat aloitteet valvoakseen lopullisten tuensaajien etuja mahdollisimman tehokkaasti.